送崔吉甫外刺安康分韻得客字
作者：程公許
朝代：宋

paragraphs: 崔郎神駿如天馬兮來西極，霜蹄蹴踏汗流赤。
不令長楸嘶風扈屬車，亦合交河涉冰摧敵魄。
世無善御如王良，可能帖耳受鞭策。
棧雲嵯峩漢江碧，一眼長淮天不隔。
風寒幾處索調護，我有奇謀同藥石。
囊書行萬里，三載京華客。
浮雲黯黮一掃空，歸來雙劍翔鳬舄。
行臺岌嶪立分鼎，叱咤風霆人辟易。
文書曉夜來急急，吏衙事牘看山積。
那知退食清心堂，萬卷敷床客滿席。
落落一世誰憐才，令我推枕三太息。
翺翔半刺頭欲雪，袖長奈何地褊迫。
我聞安康坦途走洛師，內與荆襄梁益通血脈。
軍興生聚計蕭條，嗷嗷悲鴻尚中澤。
鼓鼙何日當罷警，濟時孰是良籌畫。
薰風催熟崆峒麥，本根須人爲愛惜。
志士慘淡意則同，摻袪况復念行役。
君看老驥久伏櫪，一蹴千里如咫尺。
醉歸爲君慨慷擊唾壺，天雞三叫東方白。